Það er svo spennandi að hugsa um ný ævintýri á fjöllum ! Við höfum undanfarið ár kallað eftir hugmyndum frá þátttakendum í okkar göngun . Þetta árið fengum við sendar yfir 50 tillögur að fjallgöngum !! Það er gott að vita að það er " nóg til " af fjöllum og maður er aldrei kominn á þann stað að maður hafi farið allt eða finnst ekkert vera nýtt . Hópurinn kom saman í Esjstofu miðvikudaginn 25. nóvember eftir að hafa gengið hressilega ( og nokkuð blauta ) göngu upp að Steini . Við ræddum hugmyndirnar góðu sem komu fram . Sumt eru " nýir " tindar sem jafnvel enginn í hópnum hefur komið á . Svo er fólk sem betur fer til í að fara aftur á fjöll þar sem vantaði kannski skyggni í síðustu göngu . Kvöldið var sérstaklega skemmtilegt þar sem Guðrún Ragna fagnaði fertugsafmæli einmitt þennan dag . Guðrún er mikil fjallageit en hún setti sér það markmið í byrjun árs að fara í 40 fjallgöngur fyrir afmælisdaginn . Hún stóð heldur betur við markmiðið því þetta var 59. gangan hennar ! Það var auðvitað sungið upp við Stein og svo aftur niðri í Esjustofu . Allur hópurinn heppinn að hafa þessa öflugu fjallkonu með sér ! Við munum kynna nýja fjallgönguáætlun fyrir næsta ár í desembermánuði .